Fit-30 ta' Ġunju 2016, il-Kunsill u l-Parlament Ewropew qablu dwar regoli riveduti għas- sajd għal speċijiet tal-baħar fond fl-ilmijiet tal-UE u tas-CECAF L-abbozz ta' regolament li ġie maqbul għandu l-għan li jiżgura l-isfruttament sostenibbli tal-istokkijiet tal-baħar fond jitnaqqas l-impatt ambjentali ta' dan is-sajd. Il-ftehim, li ġie konkluż b'suċċess taħt il-Presidenza Netherlandiża, intlaħaq wara erba' snin ta' ħidma teknika u politika intensa, u għadu soġġett għall-approvazzjoni tal-Kumitat tar-Rappreżentanti Permanenti (Coreper) tal-Kunsill u l-Kumitat tal-Parlament Ewropew għas-Sajd (PECH). "Il-ftehim milħuq illum dwar il-protezzjoni tal-abitati tal-baħar fond jinkludi projbizzjoni ġenerali fuq is-sajd fil-baħar fond bi xbieki tat-tkarkir tal-qiegħ minn 800 metru fond u sistema għall-protezzjoni tal-ekosistemi vulnerabbli tal-baħar f'żoni fejn is-sajd għadu permess b'ċerti kundizzjonijiet. Għalhekk dan il-ftehim joħloq bilanċ tajjeb bejn il-ħtieġa għall-protezzjoni tal-abitati tal-baħar fond u l-isfruttament responsabbli mis-sajjieda", qal Martijn van Dam, ministru għall-agrikoltura tan-Netherlands u president tal-Kunsill. Użu sostenibbli tal-istokkijiet tal-baħar fond u protezzjoni msaħħa għal ekosistemi tal-baħar fond Ir-reġim tal-EU għas-sajd fil-baħar fond jirregola liema operaturi għandhom permess jistadu għal speċijiet tal-baħar fond u jistabbilixxi l-kondizzjonijiet li bihom l-istati membri jistgħu joħorġu awtorizzazzjonijiet ta' sajd fir-rigward tas-sajd fil-baħar fond. Il-ftehim dwar ir-regoli riveduti joħloq bilanċ ambizzjuż bejn l-isfruttament kummerċjali ta' ċerti popolazzjonijiet ta' ħut tal-baħar fond u s-sostenibbiltà tagħhom Dan jagħmlu billi jintroduċi għodod innovattivi għall-ġestjoni tal-istokkijiet bħal: limitu ta' 800 metru fond li f'fond akbar minnu mhux ser ikun possibbli li jsir sajd permezz ta' xbieki tat-tkarkir tal-qiegħ l-istabbiliment ta' medda ġeografika bbażata fuq kriterji storiċi fejn il-bastimenti ser ikunu jistgħu jistadu biss f'dawk iż-żoni li jkunu stadew fihom matul il-perijodu ta' referenza miżuri ta' protezzjoni speċjali għal ekosistemi vulnerabbli tal-baħar li japplikaw għall-operazzjonijiet b'irkapti tal-qiegħ f'fond akbar minn 400 metru miżuri ta' kontroll intensifikati ibbażati fuq is-sistema applikata mill-pjanijiet ta' ġestjoni obbligi ta' ġbir ta' data mmirati addizzjonali bil-għan li tiġi żgurata stampa aħjar tal-istokkijiet tal-baħar fond. Fosthom, ta' importanza partikolari wieħed isib kopertura tal-osservaturi ta' 20% applikabbli għall-bastimenti tal-UE li jistadu bi xbieki tat-tkarkir tal-qiegħ u għażel tal-qiegħ kemm fl-ilmijiet tal-UE kif ukoll tan-NEAFC Il-passi li jmiss Il-Coreper ser jiġi mistieden japprova l-ftehim, filwaqt li l-Parlament Ewropew huwa mistenni jivvota dwar it-test ta' kompromess f'laqgħa futura tal-kumitat PECH tiegħu. Wara dan, il-passi li jmiss ikunu l-adozzjoni formali tal-pożizzjoni tal-Kunsill fl-ewwel qari, li tirrifletti l-ftehim politiku, u l-pożizzjoni identika tal-Parlament fit-tieni qari fil-ħarifa. Dan għandu jippermetti d-dħul fis-seħħ tal-leġislazzjoni l-ġdida sa tmiem l-2016. Kuntest Il-Kumitat tas-Sajd għall-Atlantiku Ċentrali tal-Lvant (CECAF) hija l-organizzazzjoni kompetenti responsabbli milli tirrakkomanda miżuri ta' ġestjoni tas-sajd fl-ilmijiet internazzjonali tal-Atlantiku Ċentrali tal-Lvant lill-Partijiet Kontraenti tiegħu. L-għan tal-Kumitat huwa li jippromwovi l-użu sostenibbli tar-riżorsi ħajjin tal-baħar fil-qasam ta' kompetenza tiegħu bil-ġestjoni u l-iżvilupp xierqa tas-sajd u tal-operazzjonijiet tas-sajd. Il-Kummissjoni tas-Sajd tal-Atlantiku tal-Grigal (NEAFC) hija l-organizzazzjoni kompetenti responsabbli milli tirrakkomanda miżuri ta' ġestjoni tas-sajd fl-ilmijiet internazzjonali tal-Atlantiku tal-Grigal lill-partijiet kontraenti tagħha. Dawn jinkludu d-Danimarka (fir-rigward tal-Gżejjer Faeroe u Greenland), l-Unjoni Ewropea, l-Iżlanda, in-Norveġja u l-Federazzjoni Russa. L-objettiv tan-NEAFC huwa li tiżgura l-konservazzjoni fit-tul u l-aqwa użu tar-riżorsi tas-sajd fiż-żona tal-konvenzjoni tagħha, biex tagħti benefiċċji ekonomiċi, ambjentali u soċjali sostenibbli.